吟客枉訪酒邉走筆以贈
作者：董嗣杲
朝代：宋

paragraphs: 讀書無靈時易過，剩得此身寄寒餓。
浮議徒然强雌黄，孤生已拚蟻旋磨。
江湖說詩在處多，字不堪煮詩奈何。
不若將軍氊帳醉，兒郎帳裏傳羌歌。
歸尋種秫安愚分，微名微利天所靳。
長沮桀溺隠者歟，耦耕曾答仲由問。
濁世悲歡無歇時，公事不了歸癡兒。
胸蟠今古何足恃，得醉且醉莫須疑。
酒邊說詩真是贅，說詩斷是敗人意。
醉入羲昊洪荒前，消取霎時邯鄲睡。
歲年寕免驅塵勞，勞不成功亦滔滔。
終須儕入千百衆，坐對柏烟穿布袍。